CELEX: 52015PC0558
Language: hu
Date: 2015-11-10
Title: Javaslat A TANÁCS VÉGREHAJTÁSI HATÁROZATA a Litván Köztársaságnak a közös hozzáadottértékadó-rendszerről szóló 2006/112/EK tanácsi irányelv 193. cikkétől eltérő intézkedés alkalmazásának kiterjesztésére történő felhatalmazásáról

EURÓPAI BIZOTTSÁG
            Brüsszel, 2015.11.10.
            COM(2015) 558 final
            2015/0258(NLE)
            Javaslat
            A TANÁCS VÉGREHAJTÁSI HATÁROZATA
            a Litván Köztársaságnak a közös hozzáadottértékadó-rendszerről szóló 2006/112/EK tanácsi irányelv 193. cikkétől eltérő intézkedés alkalmazásának kiterjesztésére történő felhatalmazásáról
            
               
         
         
            
               INDOKOLÁS
            
            
               1.A JAVASLAT HÁTTERE
            
            
               •A javaslat indokai és céljai
            
            
               A közös hozzáadottértékadó-rendszerről szóló, 2006. november 28-i 2006/112/EK tanácsi irányelv
                  1
                (a továbbiakban: a héairányelv) 395. cikke értelmében a Tanács a Bizottság javaslata alapján, egyhangúlag eljárva bármelyik tagállamot felhatalmazhatja arra, hogy az adómegállapítási eljárás egyszerűsítése vagy az adócsalás és az adókikerülés egyes típusainak megakadályozása céljából az irányelvben foglaltaktól eltérő különös intézkedéseket alkalmazzon.
            
            
               A Bizottságnál 2015. április 1-jén iktatott levelében a Litván Köztársaság (a továbbiakban: Litvánia) felhatalmazást kért arra, hogy a továbbiakban is alkalmazhasson egy, a héairányelv 193. cikkétől eltérő intézkedést. A héairányelv 395. cikke (2) bekezdésének megfelelően a Bizottság 2015. május 18-án kelt levelében tájékoztatta a többi tagállamot Litvánia kérelméről. A Bizottság 2015. május 20-án kelt levelében értesítette Litvániát arról, hogy birtokában van a kérelem elbírálásához szükségesnek ítélt valamennyi információnak.
            
            
               A litván kormány meg szeretné hosszabbítani a faértékesítés, valamint a bírósági felügyelet melletti fizetésképtelenségi vagy szerkezetátalakítási eljárás alatt álló adóalanyok által végzett értékesítés és szolgáltatásnyújtás vonatkozásában jelenleg alkalmazott fordított adózás érvényességét.
            
            
               A faértékesítést illetően Litvánia azzal a helyzettel szembesült, hogy számos kereskedő nem teljesítette kötelezettségeit. Az ebben az ágazatban működő vállalkozások sok esetben viszonteladással és közvetítéssel foglalkozó kisvállalkozások, amelyek gyakran eltűnnek anélkül, hogy befizették volna az adóhatóságnak az értékesítéseik után felszámított adót, miközben vevőiknek már kiállították a héa levonására jogosító érvényes számlát.
            
            
               A bírósági felügyelet melletti fizetésképtelenségi vagy szerkezetátalakítási eljárás alatt álló adóalanyok gyakran nem fizetik be az ügyfeleiktől kapott héát az adóhatóságnak. A vevők – mint az adókötelezettségeiknek eleget tévő kereskedők – azonban továbbra is levonhatják a felmerülő héát.
            
            
               A héairányelv 193. cikkében meghatározott általános szabályhoz képest eltérést jelentő fordított adózási mechanizmus alkalmazásával a vevő válik kötelezetté a belföldi ügyletekhez kapcsolódó héa megfizetésére. 
            
            
               Ezt az eltérő intézkedést eredetileg a 2006. május 15-i 2006/388/EK tanácsi határozat
                  2
                tette lehetővé, amely a vasfémhulladék és -törmelék értékesítésére is vonatkozott. A Tanács 2010. február 16-i 2010/99/EU végrehajtási határozata
                  3
                kiterjesztette a faértékesítésre és a bírósági felügyelet melletti fizetésképtelenségi vagy szerkezetátalakítási eljárás alatt álló adóalanyok által végzett értékesítésre és szolgáltatásnyújtásra vonatkozó eltérő intézkedés alkalmazását. Az eltérő intézkedést legutóbb a 2012. november 13-i 2012/704/EU tanácsi végrehajtási határozat
                  4
                terjesztette ki.
            
            
               A litván adóhatóság által benyújtott jelentés és az eltérő intézkedés alkalmazásának folytatására vonatkozó kérelem alapján a Bizottság arra következtet, hogy az eredeti eltérés alapjául szolgáló helyzet továbbra is fennáll. Litvánia az adóellenőrzések eredményei alapján azt állítja, hogy az eltérés hatásosnak bizonyult mind a faértékesítés, mind pedig a bírósági felügyelet melletti fizetésképtelenségi vagy szerkezetátalakítási eljárás alatt álló adóalanyok által végzett termékértékesítés vagy szolgáltatásnyújtás esetében. 
            
            
               Ezekben a sajátos esetekben a héa megfizetése és az ahhoz kapcsolódó kötelezettségek a fordított adózással nem az értékesítést vagy szolgáltatásnyújtást végző kisebb vagy kevésbé megbízható adóalanyokat terhelik, hanem azok nagyobb és megbízhatóbb adóalany ügyfeleit. Ez kedvező az adóhatóságnak, amely ezekben az ágazatokban nehézségekkel szembesül a héabeszedés során.
            
            
               Ezért az eltérést meg kell hosszabbítani egy újabb meghatározott időtartamra.
            
            
               •A javaslatnak a szabályozási terület jelenlegi rendelkezéseivel való összhangja
            
            
               
                  A héairányelv 193. cikkéhez kapcsolódó hasonló eltérésekre más tagállamok is kaptak engedélyt.
               
            
            
               •A javaslat egyéb uniós politikákkal való összhangja
            
            
               
                  Tárgytalan.
               
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
         
         
            
               
                  A héairányelv 395. cikke.
               
            
            
               •Szubszidiaritás (nem kizárólagos hatáskör esetén) 
            
            
               
                  Tekintettel a héairányelvnek a javaslat alapját képező rendelkezésére, a javaslat az Unió kizárólagos hatáskörébe tartozik, ezért a szubszidiaritás elve nem alkalmazható.
               
            
            
               •Arányosság
            
            
               A javaslat megfelel az arányosság elvének a következők miatt:
            
            
               A határozat engedélyt ad egy tagállam számára annak saját kérelme alapján, kötelezettséget tehát nem keletkeztet.
            
            
               Emellett az intézkedés célzott, és az értékesítést vagy szolgáltatásnyújtást végző adóalanyoknak csak egy olyan szűk körére korlátozódik, amelyekkel kapcsolatban a héabeszedés problematikusnak bizonyult. Az eltérés korlátozott alkalmazási területére tekintettel a különös intézkedés arányban áll a kitűzött céllal.
            
            
               •A jogi aktus típusának megválasztása
            
            
               A héairányelv 395. cikke értelmében a héára vonatkozó közös szabályoktól kizárólag abban az esetben lehet eltérni, ha arra a Tanács a Bizottság javaslata alapján egyhangúlag felhatalmazást ad. Ezenfelül azért a tanácsi végrehajtási határozat a legmegfelelőbb jogi aktus, mert az egy-egy tagállamnak is címezhető. 
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •Az érdekelt felekkel folytatott konzultációk
            
            
               
                  Nem releváns.
               
            
            
               •Szakértői vélemények beszerzése és felhasználása
            
            
               
                  Külső szakértők bevonására nem volt szükség.
               
            
            
               •Hatásvizsgálat
            
            
               A határozatjavaslat célja, hogy egyszerűsítse az adómegállapítási eljárást és megakadályozza az esetleges héacsalásokat vagy -kikerüléseket, így kedvező gazdasági hatással járhat.
            
            
               Az eltérés szűk alkalmazási köre miatt mindenesetre csak korlátozott hatásra lehet számítani.
            
            
               4.KÖLTSÉGVETÉSI VONZATOK
            
            
               
                  A javaslat nincs hatással az uniós költségvetésre.
               
            
            
               5.EGYÉB ELEMEK
            
         
         
            
               •Végrehajtási tervek, valamint a nyomon követés, az értékelés és a jelentéstétel szabályai
            
            
               
                  A javaslat hatályvesztésre vonatkozó rendelkezést tartalmaz, 2018. december 31-én automatikusan hatályát veszti.
               
               
                  Amennyiben Litvánia az eltérő intézkedés újabb, 2018 utáni kiterjesztését venné fontolóra, legkésőbb 2018. április 1-jéig kiterjesztés iránti kérelmet és értékelési jelentést kell benyújtania a Bizottság számára.
               
            
            
               2015/0258 (NLE)
            
            
               Javaslat
            
            
               A TANÁCS VÉGREHAJTÁSI HATÁROZATA
            
            
               a Litván Köztársaságnak a közös hozzáadottértékadó-rendszerről szóló 2006/112/EK tanácsi irányelv 193. cikkétől eltérő intézkedés alkalmazásának kiterjesztésére történő felhatalmazásáról
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre és különösen annak 291. cikke (2) bekezdésére,
            
            
               tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre
                  5
                és különösen annak 395. cikke (1) bekezdésére,
            
            
               tekintettel az Európai Bizottság javaslatára,
            
            
               mivel:
            
            
               (1)A Bizottságnál 2015. április 1-jén iktatott levelében a Litván Köztársaság (a továbbiakban: Litvánia) engedélyt kért arra, hogy továbbra is alkalmazhasson egy olyan intézkedést, amely eltérést valósít meg a 2006/112/EK irányelvnek a hozzáadottérték-adó (héa) adóhatósághoz történő befizetésére kötelezett személyre vonatkozó rendelkezéseitől.
            
            
               (2)A 2006/112/EK irányelv 395. cikke (2) bekezdésének megfelelően a Bizottság 2015. május 18-án kelt levelében tájékoztatta a többi tagállamot Litvánia kérelméről. A Bizottság 2015. május 20-án kelt levelében értesítette Litvániát arról, hogy birtokában van a kérelem elbírálásához szükséges valamennyi információnak.
            
            
               (3)A 2006/388/EK tanácsi határozat
                  6
                többek között arra hatalmazta fel Litvániát, hogy a bírósági felügyelet melletti fizetésképtelenségi eljárások és szerkezetátalakítási eljárások, továbbá a faértékesítések esetében a vevő vagy a szolgáltatás igénybevevője legyen a termékértékesítéssel, illetve a szolgáltatásnyújtással összefüggésben felszámított héa befizetésére kötelezett személy.
            
            
               (4)Az eltérő intézkedés alkalmazásának időszaka kétszer került meghosszabbításra, a 2010. február 16-i 2010/99/EU tanácsi végrehajtási határozattal
                  7
               , illetve a 2012. november 13-i 2012/704/EU tanácsi végrehajtási határozattal
                  8
               .
            
            
               (5)Az adóellenőrzések és a mechanizmus alkalmazására vonatkozóan a litván adóhatóság által elvégzett megfelelő elemzések kimutatták, hogy az eltérő intézkedés eredményes.
            
            
               (6)A Bizottság értesülése szerint az eltérő intézkedés alkalmazását megalapozó jogi és ténybeli körülmények nem változtak, továbbra is fennállnak. Ezért helyénvaló felhatalmazni Litvániát, hogy az intézkedést meghatározott ideig tovább alkalmazhassa.
            
            
               (7)Amennyiben Litvánia az eltérő intézkedés újabb, 2018 utáni kiterjesztését kérné, legkésőbb 2018. március 31-ig kiterjesztés iránti kérelmet és értékelési jelentést kell benyújtania a Bizottság számára.
            
            
               (8)Az eltérő intézkedésnek nem lesz kedvezőtlen hatása az Unió héából származó saját forrásaira,
            
         
         
            
               ELFOGADTA EZT A HATÁROZATOT: 
            
            
               1. cikk
            
            
               A 2010/99/EU végrehajtási határozat 2. cikkének második bekezdése helyébe az alábbi szöveg lép: 
            
            
               „Ezt a határozatot 2018. december 31-ig kell alkalmazni. Az e határozatban foglalt intézkedés hatályának meghosszabbítása iránti bármely kérelmet legkésőbb 2018. március 31-ig kell benyújtani a Bizottság számára, és a kérelemmel együtt az intézkedés alkalmazásának felülvizsgálatáról szóló jelentést is meg kell küldeni.”
            
            
               2. cikk
            
            
               Ennek a határozatnak a Litván Köztársaság a címzettje.
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  HL L 347., 2006.12.11., 1. o.
               
               
                  
                     (2)
                  HL L 150., 2006.6.3., 13. o.
               
               
                  
                     (3)
                  HL L 45., 2010.2.20., 10. o.
               
               
                  
                     (4)
                  HL L 319., 2012.11.16., 7. o.
               
               
                  
                     (5)
                  HL L 347., 2006.12.11., 1. o.
               
               
                  
                     (6)
                  A Tanács 2006. május 15-i 2006/388/EK határozata a tagállamok forgalmi adóra vonatkozó jogszabályainak összehangolásáról szóló 77/388/EGK hatodik irányelv 21. cikkétől eltérő intézkedés alkalmazásának a Litván Köztársaság részére történő engedélyezéséről (HL L 150., 2006.6.3., 13–14. o.).
               
               
                  
                     (7)
                  A Tanács 2010. február 16-i 2010/99/EU végrehajtási határozata a Litván Köztársaságnak a közös hozzáadottértékadó-rendszerről szóló 2006/112/EK irányelv 193. cikkétől eltérő intézkedés alkalmazásának kiterjesztésére történő felhatalmazásáról (HL L 45., 2010.2.20., 10–11. o.).
               
               
                  
                     (8)
                  A Tanács 2012. november 13-i 2012/704/EU végrehajtási határozata a Litván Köztársaságnak a közös hozzáadottértékadó-rendszerről szóló 2006/112/EK irányelv 193. cikkétől eltérő intézkedés alkalmazásának kiterjesztésére történő felhatalmazásáról szóló 2010/99/EU végrehajtási határozat módosításáról (HL L 319., 2012.11.16., 7. o.).